ស្ថាប័ន​បោះ​ឆ្នោត​គ.ជ.ប.​អំពាវនាវ​ឲ្យ​ពលរដ្ឋ​​ចុះ​ឈ្មោះ​បោះ​ឆ្នោត ​និង​ពិនិត្យ​បញ្ជី​ឈ្មោះ
​គ.ជ.ប.​បាន​លើក​ឡើង​ថា​​ ប្រជា​ពលរដ្ឋ​អាច​ទៅ​ពិនិត្យ​មើល​ឈ្មោះ​ក្នុង​បញ្ជី​បោះ​ឆ្នោត​ចុង​ក្រោយ​ ដើម្បី​ស្នើ​សុំ​កែ​ទិន្នន័យ​​ប្រសិន​បើ​មាន​ចំណុច​ខុស​ឆ្គង។ ​ប្រជា​ពលរដ្ឋ​ ដែល​ទើប​គ្រប់​អាយុ ​១៨ ​ឆ្នាំ ​គឺ​កើត​មុន​ ឬ​កើត​ត្រឹម​ថ្ងៃ​ទី​ ១​ ខែ​មករា​ ឆ្នាំ​ ២០០៣។
ភ្នំពេញ — គណៈកម្មាធិការជាតិរៀបចំការបោះឆ្នោត (គ.ជ.ប.) បានអំពាវនាវឲ្យប្រជាពលរដ្ឋគ្រប់អាយុទៅចុះឈ្មោះបោះឆ្នោត និងពលរដ្ឋទូទៅទៅពិនិត្យបញ្ជីឈ្មោះបោះឆ្នោត ដែលបានចាប់ផ្តើមតាំងពីដើមខែតុលា។ ដំណើរការនេះនឹងប្រព្រឹត្តទៅរហូតដល់ថ្ងៃទី ១៩ ខែតុលា ដោយមិនមានការឈប់សម្រាកថ្ងៃសៅរ៍និងអាទិត្យនោះទេ។ នេះបើយោងតាមសេចក្តីប្រកាសព័ត៌មានរបស់ គ.ជ.ប.។ គ.ជ.ប.បានលើកឡើងថា ប្រជាពលរដ្ឋអាចទៅពិនិត្យមើលឈ្មោះក្នុងបញ្ជីបោះឆ្នោតចុងក្រោយ ដើម្បីស្នើសុំកែទិន្នន័យប្រសិនបើមានចំណុចខុសឆ្គង។ ប្រជាពលរដ្ឋ ដែលទើបគ្រប់អាយុ ១៨ ឆ្នាំ គឺកើតមុន ឬកើតត្រឹមថ្ងៃទី ១ ខែមករា ឆ្នាំ ២០០៣ និងប្រជាពលរដ្ឋ ដែលមិនធ្លាប់ចុះឈ្មោះបោះឆ្នោតពីមុនមកអាចទៅចុះឈ្មោះបោះឆ្នោត។ ការពិនិត្យបញ្ជីឈ្មោះនិងការចុះឈ្មោះបោះឆ្នោតឆ្នាំ ២០២០ នេះ ធ្វើឡើងនៅតាមសាលាឃុំសង្កាត់ទាំង ១៦៤៦ នៅទូទាំងប្រទេស។ ប្រជាពលរដ្ឋដែលផ្ទេរទីលំនៅចូលក្នុងឃុំសង្កាត់ថ្មី ក៏អាចទៅស្នើសុំប្តូរទីតាំងបោះឆ្នោតផងដែរ។ គ.ជ.ប. បានរំឭកពលរដ្ឋថា ប្រជាពលរដ្ឋមិនអាចប្រើប្រាស់អត្តសញ្ញាណបណ្ណសញ្ជាតិខ្មែរប្រភេទចាស់ សម្រាប់ការចុះឈ្មោះបោះឆ្នោតឆ្នាំ ២០២០ បានទេ ពោលគឺ ពួកគេអាចចុះឈ្មោះបោះឆ្នោតបានដោយប្រើប្រភេទអត្តសញ្ញាណបណ្ណសញ្ជាតិខ្មែរថ្មីចុងក្រោយ ដែលមានភ្ជាប់ប្រព័ន្ធស្កេនអេឡិចត្រូនិក។ គ.ជ.ប. ឲ្យដឹងថា តាមការប៉ាន់ស្មានអ្នកចុះឈ្មោះបោះឆ្នោតថ្មីមានប្រមាណ ៣០ ម៉ឺននាក់។ បើតាមទិន្នន័យឆ្នាំ ២០១៩ របស់ គ.ជ.ប. អ្នកដែលបានចុះឈ្មោះបោះឆ្នោតសរុបមានប្រមាណ ៨,៦ លាននាក់៕